REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/445-14

12. decembar 2014. godine

B e o g r a d

ZAPISNIK

SA 35. SEDNICE ODBORA ZA ADMINISTRATIVNO-BUDžETSKA I

MANDATNO-IMUNITETSKA PITANjA, ODRŽANE 12. DECEMBRA 2014. GODINE

Sednica je počela u 15,10 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović (napustio sednicu tokom razmatranja druge tačke dnevnog reda), Aleksandar Marković, Olgica Batić (napustila sednicu tokom razmatranja druge tačke dnevnog reda), Vesna Martinović (nije bila prisutna tokom glasanja o drugoj tački dnevnog reda), Veroljub Matić, Obrad Isailović, Darko Laketić i Dragana Barišić.

Sednici su prisustvovali zamenici odsutnih članova Odbora: Adriana Anastasov, zamenik člana Katarine Rakić, Stefana Miladinović, zamenik Milisava Petronijevića (pristupila u toku razmatranja treće tačke dnevnog reda), Ljiljana Malušić, zamenik člana Ljubiše Stojmirovića i Katarina Šušnjar, zamenik Dušice Stojković (pristupila u toku razmatranja druge tačke dnevnog reda).

Sednici su prisustvovali i narodni poslanici: Zoran Živković, Vladimir Pavićević i Borislav Stefanović.

Sednici nisu prisustvovali članovi Odbora: Katarina Rakić, Milan Krkobabić, Milisav Petronijević, Đorđe Milićević, Snežana Malović, Ljubiša Stojmirović, Saša Maksimović i Dušica Stojković.

Na predlog predsednika, Odbor je većinom glasova prihvatio predlog da se predloženi dnevni red dopuni novom tačkom, u okviru koje bi se razmatrala ostavka narodnog poslanika Aleksandra Jablanovića, koja je podneta posle sazivanja sednice.

Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa 31. i 32. sednice Odbora -

1. Razmatranje ostavke koju je na funkciju narodnog poslanika podneo Aleksandar Jablanović (01 Broj 118-4547/14 od 12. decembra 2014. godine);

2. Razmatranje obaveštenja generalnog sekretara o izricanju mere održavanja reda Zoranu Živkoviću, narodnom poslaniku, na Osmoj sednici Prvog redovnog zasedanja Narodne skupštine u 2014. godini (03 Broj 06-2/383-14 od 2. decembra 2014. godine);

3 Razmatranje obaveštenja generalnog sekretara o izricanju mere održavanja reda Vladimiru Pavićeviću, narodnom poslaniku, na Devetoj sednici Prvog redovnog zasedanja Narodne skupštine u 2014. godini (03 Broj 06-2/422-14 od 8. decembra 2014. godine);

4. Razno.

Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnike sa 31. i 32. sednice Odbora.

**Prva tačka dnevnog reda**: Razmatranje ostavke koju je na funkciju narodnog poslanika podneo Aleksandar Jablanović (01 Broj 118-4547/14 od 12. decembra 2014. godine)

Predsednik Odbora obavestio je članove i zamenike članova Odbora da je ostavka Aleksandra Jablanovića, na funkciju narodnog poslanika, podneta u skladu sa Zakonom o izboru narodnih poslanika i Poslovnikom Narodne skuštine, kao i da je imenovani, u skladu sa članom 198. stav 2. Poslovnika Narodne skupštine, pozvan da prisustvuje ovoj sednici.

Diskusije nije bilo.

Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Aleksandra Jablanovića, izabranog sa Izborne liste ALEKSANDAR VUČIĆ - BUDUĆNOST U KOJU VERUJEMO (Srpska napredna stranka, Socijaldemokratska partija Srbije, Nova Srbija, Srpski pokret obnove, Pokret socijalista), nastupio slučaj iz člana 88. stav 1. tačka 2. Zakona o izboru narodnih poslanika u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata od strane podnosioca navedene izborne liste drugom kandidatu, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je Zoran Babić, predsednik Odbora.

**Druga tačka dnevnog reda**: Razmatranje obaveštenja generalnog sekretara o izricanju mere održavanja reda Zoranu Živkoviću, narodnom poslaniku, na Osmoj sednici Prvog redovnog zasedanja Narodne skupštine u 2014. godini (03 Broj 06-2/383-14 od 2. decembra 2014. godine)

Predsednik Odbora, upoznao je članove i zamenike članova Odbora, sa sadržinom obaveštenja generalnog sekretara Narodne skupštine o izrečenim merama održavanja reda na sednici Narodne skupštine održane 20. novembra 2014. godine, narodnom poslaniku Zoranu Živkoviću - dve opomene. Uz obaveštenje je dostavljen i izvod iz stenografskih beležaka sa navedene sednice. Kako je dalje istakao, u skladu sa članom 115. Poslovnika, Odbor donesi odluku o novčanoj kazni, na osnovu izrečene mere zbog povrede reda na sednici Narodne skupštine i to u visini od 20% osnovne plate narodnog poslanika, kako je to predviđeno članom 114. stav 2. Poslovnika Narodne skupštine. Prema izveštaju nadležnog Odeljenja, 20% osnovne plate narodnog poslanika iznosi 13.659,55 dinara.

U diskusiji su učestvovali: Zoran Babić, Vesna Martinović, Dragana Barišić, Olgica Batić, Aleksandar Marković, Ljiljana Malušić, Petar Petrović, Darko Laketić, Adriana Anastasov, Zoran Živković, Vladimir Pavićević i Borislav Stefanović.

Vesna Martinović, član Odbora, predložila je da se rasprava o drugoj i trećoj tački dnevnog reda prekine i da se hitno održi sastanak Kolegijuma Narodne skupštine, kojem bi prisustvovao predsednik Narodne skupštine, potpredsednici Narodne skupštine, predsednici svih poslaničkih grupa u Narodnoj skupštini i samostalni narodni poslanici, a u cilju usaglašavanja načina primene Poslovnika Narodne skupštine u vezi sa održavanjem reda na sednicama Narodne skupštine, jer se prema njenom mišljenju izricanje mera vrši selektivno i neopravdano. U nastavku, korigovala je svoj predlog, zatraživši da se odloži odlučivanje o navedenim tačkama dnevnog reda i da predsednik Odbora inicira održavanje pomenutog sastanka Kolegijuma. Navedeni predlog podržali su Vladimir Pavićević i Borislav Stefanović.

Tokom diskusije izneti su suprotstavljeni stavovi po pitanju primene Poslovnika Narodne skupštine u delu koji se odnosi na održavanje reda na sednicama Narodne skupštine i izricanje mera narodnim poslanicima od strane predsedavajućeg, u zavisnosti od toga da li su u pitanju pripadnici vladajuće većine ili opozicije.

Takođe, istaknuto je i da prema odredbama Poslovnika Narodne skupštine, Odbor na sednici isključivo razmatra obaveštenje generalnog sekretara o već izrečenoj meri na sednici Narodne skupštine, da Odbor ne ulazi u meritum izrečene mere, ali i da Odbor ima mogućnost da ne usvoji predlog odluke o novčanom kažnjavanju.

U diskusiji je izneto mišljenje o potrebi donošenja novog Poslovnika Narodne skupštine.

Narodni poslanik Zoran Živković, izneo je mišljenje da nije bilo osnova za izricanje navedenih opomena.

Narodni poslanik Vladimir Pavićević, pozvao je članove Odbora da ne usvoje predlog odluke o novčanom kažnjavanju narodnog poslanika Zorana Živkovića.

Odbor većinom glasova nije prihvatio predlog Vesne Martinović, člana Odbora, da se odloži odlučivanje o tačkama 2. i 3. dnevnog reda sednice.

Na predlog predsednika, Odbor je jednoglasno doneo odluku o novčanom kažnjavanju narodnog poslanika Zorana Živkovića, u visini od 20% osnovne plate narodnog poslanika, što iznosi 13.659,55 dinara.

**Treća tačka dnevnog reda:** Razmatranje obaveštenja generalnog sekretara o izricanju mere održavanja reda Vladimiru Pavićeviću, narodnom poslaniku, na Devetoj sednici Prvog redovnog zasedanja Narodne skupštine u 2014. godini (03 Broj 06-2/422-14 od 8. decembra 2014. godine)

Predsednik Odbora, upoznao je članove i zamenike članova Odbora, sa sadržinom obaveštenja generalnog sekretara Narodne skupštine o izrečenim merama održavanja reda na sednici Narodne skupštine održane 5. decembra 2014. godine, narodnom poslaniku Vladimiru Pavićeviću - jedna opomena. Uz obaveštenje je dostavljen i izvod iz stenografskih beležaka sa navedene sednice. Kako je dalje istakao, u skladu sa članom 115. Poslovnika, neophodno je da Odbor donese odluku o novčanoj kazni, a na osnovu izrečene mere zbog povrede reda na sednici Narodne skupštine i to u visini od 10% osnovne plate narodnog poslanika, kako je to predviđeno članom 114. stav 1. Poslovnika Narodne skupštine. Prema izveštaju nadležnog Odeljenja, 10% osnovne plate narodnog poslanika iznosi 6.829,78 dinara.

U diskusiji su učestvovali: Zoran Babić, Vladimir Pavićević i Vesna Martinović.

Narodni poslanik Vladimir Pavićević, izneo je mišljenje da nije bilo osnova za izricanje navedene opomene.

Na predlog predsednika, Odbor je većinom glasova doneo odluku o novčanom kažnjavanju narodnog poslanika Vladimira Pavićevića, u visini od 10% osnovne plate narodnog poslanika, što iznosi 6.829,78 dinara.

**Četvrta tačka dnevnog reda:** Razno

Povodom ove tačke dnevnog reda nije bilo predloga ni diskusije.

Sednica je završena u 17,55 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić